Broj: 01-076/24-4473

Podgorica, 18.12.2024 godine

Klub poslanika Demokratska unija Albanaca i Hrvatska građanska inicijativa

Poslanik, gdin Adrijan Vuksanović

**POSLANIČKO PITANJE**

Kakav je Vaš stav po pitanju činjenice da lokalna samouprava Nikšić finansira, nemalim sredstvima svih poreskih obveznika svojih građana, seriju „Tvrđava“ u produkciji Radiotelevizije Srbije, a koja se bavi ratnim dešavanjima u Republici Hrvatskoj devedesetih godina?

**ODGOVOR**

Uvaženi poslaniče Vuksanoviću,

Hvala na Vašem pitanju. Na samom početku želim da kažem da, kao predsjednik Vlade, podržavam sve kulturno-umjetničke projekte koji unaprjeđuju društvo, promovišu kulturne vrijednosti i služe javnom interesu, ali i da očekujem da se sredstva poreskih obveznika koriste na transparentan i odgovoran način.

U vezi s finansiranjem serije „Tvrđava“ od strane lokalne samouprave Nikšić, važno je naglasiti da lokalne samouprave u okviru svojih nadležnosti imaju pravo odlučivanja o projektima koje finansiraju, sve dok su te odluke u skladu sa zakonom i interesima njihovih građana. Dodatno, decentralizacija i nezavisnost lokalnih samouprava predstavljaju ključne principe demokratizacije društva, koje promoviše i Evropska unija kao osnovne postulate funkcionalnog upravljanja, koji su ključni za proces evropskih intergracija.

Shodno zakonskoj proceduri i postupku koji je sprovelo resorno ministarstvo prilikom izdavanja odobrenja za snimanje ove TV serije na teritoriji Crne Gore, a na osnovu dostavljenog materijala od strane producentske kuće ”Režim” d.o.o, procijenjeno je da se snimanjem i javnim prikazivanjem ovog kinematografskog djela ne zagovara ili podstiče diskriminacija, mržnja ili nasilje protiv lica ili grupe lica zbog njihovog pripadanja ili nepripadanja nekoj rasi, vjeri, naciji, etničkoj grupi, polu, zbog njihove seksualne opredijeljenosti ili nekog drugog ličnog svojstva.

Po mišljenju Ministarstva kulture i medija ovo kinematografsko djelo ne može ni da naškodi ili ugrozi moralni, fizički ili mentalni razvoj maloljetnika. Takođe, po njihovoj ocjeni, ovim kimenatografskim djelom se ne zagovara niti podstiče nasilje i otvoreno vrijeđa ljudsko dostojanstvo. Nadalje, ocijenili su i da dostavljeni scenario za snimanje ove TV serije, izražava život junaka u turbulentnoj Jugoslaviji devedesetih godina, čiji se fokus bazira na temama moralnih dilema, borbi za opstanak i očuvanje ljubavi i vrijednosti porodice. Serija pruža istorijski kontekst Jugoslavije kako bi inspirisala razmišljanje o globalnim temama kroz emotivnu priču i univerzalne moralne dileme. Likovi odražavaju borbu za svijetlo usred tamnih vremena ljudske egzistencije. Ljubav između dvoje mladih ljudi, koja uprkos dešavanjima u Jugoslaviji, uspijeva da opstane i sačuva najveću i najčvršću tvrđavu, a to je porodica.

Dodatno, važno je istaći da, u skladu sa odredbama važećeg Zakona o kinematografiji, nijesu propisani kriterijumi ili uslovi u skladu sa kojima se može odbiti zahtjev za snimanje kinematografskog djela na teritoriji Crne Gore, u smislu sadržine scenarija ili označenih djelova teksta scenarija prema kojima će se snimati u Crnoj Gori, već isto Ministarstvo kulture i medija cijeni u svakom konkretnom slučaju, štiteći osnovna ljudska prava i slobode zagarantovane Ustavom Crne Gore.

Naglašavam da, kao predsjednik Vlade, očekujem da se sredstva poreskih obveznika koriste za projekte koji afirmišu univerzalne kulturne vrijednosti i doprinose pozitivnom razvoju zajednice. Ukoliko postoje sumnje da bilo koji projekat ne ispunjava te standarde, svakako postoje odgovarajuće procedure za razmatranje opravdanosti takvih odluka.

Vlada Crne Gore nastaviće da podržava slobodu umjetničkog izražavanja, ali i da vodi računa o tome da kulturni projekti promovišu vrijednosti koje su u skladu s opštim interesima naše države i naših građana.

S poštovanjem,

 **PREDSJEDNIK**

 **mr Milojko Spajić**